text: Vejle-rytter vinder enkeltstarten
  30 juli 2016 kl. 16.02
  På fjerde etape af PostNord Danmark Rundt satte Mads Würtz Schmidt fra Team Virtu Pro - Veloconcept den hurtigste tid.
  Den 22-årige københavner Mads Würtz Schmidt, som cykler for Vejle-teamet Team Virtu Pro – Veloconcept sluttede lørdagens etape i PostNord Danmark Rundt med at sætte den hurtigste tid på den 19,6 kilometer lange enkeltstart ved Nyborg.
  Mads Würtz Schmidt vandt også etapen i sidste års løb og er i forvejen U23-verdensmester i enkeltstart. Indehaveren af den blå førertrøje Michael Valgren lagde sig også blandt de hurtigste og beholder dermed den samlede føring og er fortsat storfavorit til at vinde løbet.
  Løbets sidste etape går søndag fra Karrebæksminde og Frederiksberg, og indtil nu ligger Michael Valgren med et forspring på 12 sekunder ned til Magnus Cort fra Team PostNord Danmark og 56 sekunder ned til Würtz.
  Dermed kan sidste etape slutte med tre danskere på podiet.
  